Foto’s: Lydenburgers keelvol vir slaggate; herstel pad selfFoto: AfriForum Dié projek sal in fases geskied en R325 000 beloop. “Die Lydenburg-gemeenskap is onder druk omdat die Thaba Chweu-munisipaliteit nie hul pligte nakom nie, maar omdat inwoners nie bereid is om toe te kyk hoe hulle dorp verval nie, neem hulle self eienaarskap van die probleme en is hulle bereid om hulle moue op te rol,” het Leon de Jager, voorsitter van AfriForum se Lydenburg-tak, gesê. Volgens Tiaan Esterhuizen, bestuurder van gemeenskapstrukture by AfriForum, kry Mpumalanga se dorpe min ondersteuning en in sekere gevalle geen dienste van hul munisipaliteite nie. Elarne Koertzen, ŉ Maroela-leser, het onlangs laat weet dat die paaie in Lydenburg baie sleg lyk. “Kameelperde kan in die gate in klim en die pad skool toe is ŉ nagmerrie. Die munisipaliteit gee nie ŉ duit om nie,” het Koertzen gesê. Lydenburgers sal in die toekoms meer projekte aanpak soos om vullis self te verwyder, straatligte te herstel, veiligheidsstrukture te stig en strate skoon te maak. “Gemeenskappe betaal belasting, en ons moet munisipaliteite tot verantwoording roep. Korrupte amptenare moet vervolg word en ongrondwetlike besluite moet beveg word. Dit is nie volhoubaar om net in die pad van verdere agteruitgang te staan nie, ons moet bou aan ’n pad van vooruitgang,” het Esterhuizen gesê. Klik hier vir meer inligting oor die projek.